NEUVOSTON ASETUS (ETY) N:o 1107/88,

annettu 25 päivänä huhtikuuta 1988,

sokerialan yhteisestä markkinajärjestelystä annetun asetuksen (ETY) N:o 1785/81 muuttamisesta

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 43 artiklan,

ottaa huomioon komission ehdotuksen,

ottaa huomioon Euroopan parlamentin lausunnon(1),

ottaa huomioon talous- ja sosiaalikomitean lausunnon(2),

sekä katsoo, että

sokerialan yhteisestä markkinajärjestelystä 30 päivänä kesäkuuta 1981 annetussa neuvoston asetuksessa (ETY) N:o 1785/81(3), sellaisena kuin se on viimeksi muutettuna asetuksella (ETY) N:o 3993/87(4), tiettyjä sokereita, joihin on lisätty muuta kuin väri- tai makuainetta, kohdellaan raakasokerina; näiden tiettyjä aineita sisältävien sokerien laatu ei oikeuta kohtelua, joka poikkeaa maku- tai väriainetta sisältävien sokerien kohtelusta; tullivaikeuksien välttämiseksi näiden tuotteiden kaupassa ja tullinimikkeistön paremman hallinnon varmistamiseksi tiettyjä aineita sisältävät sokerit olisi lisäksi rinnastettava maku- tai väriainetta sisältäviin sokereihin,

ruo'on jalostus sokeriksi on Espanjassa tuotantomäärältään epäolennainen teollisuudenala, joka ennen Espanjan liittymistä yhteisöön selviytyi valtion harjoittaman, rommin valmistukseen tarkoitettujen melassin ja tisleiden tuontikaupan liitännäistoimintojen ansiosta; nämä liitännäistoiminnot on lakkautettu liittymisen vuoksi; kunnes ruo'on korvaavia kasveja voidaan kasvattaa alueilla, joilla sitä nykyisin tuotetaan, olisi säädettävä mukautustoimenpiteistä; kyseisen sokerin määrät eivät ole kovin suuria, ja kyseistä sokeria varastoidaan vähän, koska se myydään hyvin nopeasti; tämän vuoksi olisi säädettävä varastointikustannusten tasausjärjestelmän soveltamisesta tähän sokeriin asteittain markkinointivuodesta 1988/1989 alkaen ja ajanjaksoksi, joka päättyy Espanjan yhteisöön liittymisestä tehdyssä sopimuksessa sokerille määrätyn hintojen lähentämisen päättyessä,

sokerijuurikkaan viljely ja siihen liittyvä sokerinjalostusteollisuus on taloudellisesti ja sosiaalisesti tärkeää Azorien itsehallintoalueella; Portugalille vahvistettua valkoisen sokerin interventiohintaa sovelletaan sekä sen manneralueeseen että Azorien itsehallintoalueeseen; liittymisneuvotteluissa sovittuja sääntöjä noudattaen vahvistettava hinta on kuitenkin laskettu ottaen huomioon manneralueella sijaitsevien puhdistamojen vapaiden tehdashintojen keskiarvo ja suhteessa Yhdistyneen kuningaskunnan valkoisen sokerin johdettuun interventiohintaan, jonka mukaiseksi se on saatettava liittymistä seuraavan seitsemän vuoden pituisen siirtymäkauden päättyessä; tämän vuoksi Portugalin valkoisen sokerin interventiohinta on vahvistettu ottaen huomioon suuria määriä raakasokeria puhdistavien kilpailukykyisten yritysten puhdistuskulut, joita ei voi verrata suhteellisen pieniä määriä juurikassokeria jalostavien pienten yritysten kuluihin; Azorien juurikkaan perushinta on lisäksi korkeampi kuin Yhdistyneiden kuningaskuntien perushinta, mikä johtuu juurikkaan alhaisesta teknisestä saannosta sekä tuotantopalstojen suuresta rikkonaisuudesta ja alhaisesta koneellistamisesta aiheutuvista tuotantovaikeuksista; tämän vuoksi on ilmeisesti perusteltua toteuttaa yhteisön toimenpiteitä, joilla Azorien juurikkaan jalostusteollisuus voidaan mukauttaa ajanjaksona, joka päättyy Espanjan yhteisöön liittymisestä tehdyssä sopimuksessa määrätyn hintojen lähentämisen päättyessä; aiheellisin toimenpide on myöntää interventiotoimenpiteenä tänä ajanjaksona Yhdistyneelle kuningaskunnalle vahvistetun valkoisen sokerin johdetun interventiohinnan ja Portugalille vahvistetun valkoisen sokerin interventiohinnan erotuksen suuruista yhteisön tukea siten, että tuetaan taloudellisesti tämän jalostusteollisuuden viimeksi mainitun hinnan lähentämistä vaiheittain Yhdistyneen kuningaskunnan johdettuun hintaan mainitun ajanjakson päättyessä,

sokerialan yhteinen markkinajärjestely on perustunut markkinointivuodesta 1981/1982 toisaalta periaatteeseen, jonka mukaan tuottajat ovat taloudellisesti vastuussa kaikista yhteisön sisäisen kulutuksen ylittävän tuotannon myynnistä aiheutuvista tappioista, ja toisaalta kullekin yritykselle myönnettyjen tuotantokiintiöiden mukaisesti eriytettyjen hinta- ja myyntitakuiden järjestelmään; tämän periaatteen ja tämän järjestelmän soveltamista on jatkettu viiden markkinointivuoden 1986/1987 - 1990/1991 ajaksi, jotta voitaisiin hallita yhteisön tuotantoa, jolle on ominaista suuri tekninen tuotantokyky suhteessa sokerin maailmanmarkkinoiden kehitykseen, jota luonnehtii jatkuva kulutuksen ylittävä tuotanto ja tämän seurauksena yhä suurempien ylijäämävarastojen kertyminen ja alhaiset hinnat; kuitenkin ainoastaan kahden ensimmäisen markkinointivuoden 1986/1987 ja 1987/1988 A- ja B-perusmäärät sekä sokerintuotantoyritysten ja isoglukoosintuotantoyritysten A- ja B-kiintiöt on vahvistettu ottaen erityisesti huomioon sokerin maailmanmarkkinahintojen epävakaus ja tämän kehityksen suhdanteisiin liittyvä luonne,

asetuksen (ETY) N:o 1785/81 23 artiklan 3 kohdassa säädetään, että neuvosto määrittää ennen 1 päivää tammikuuta 1988 erityisesti markkinointivuosien 1988/1989, 1989/1990 ja 1990/1991 A- ja B-sokerin ja isoglukoosin tuotannon perusmäärät ja markkinointivuoteen 1990/1991 asti määritellyssä kiintiöjärjestelmässä tuottajille tästä aiheutuneiden kulujen jakautumisen,

toisaalta sokerin maailmanmarkkinoiden keskipitkän ajan kehitysnäkymien perusteella on yhtä epätodennäköistä, että laskusuhdanne kääntyy nousuun ja hintatilanne paranee huomattavasti ja pysyvästi kuin että nykyinen tilanne pahenee; toisaalta on vaikeaa muuttaa yhteisön tuottajille myönnettyjä hinta- ja myyntitakuita yksipuolisesti, koska kaikkia allekirjoittaneita maita sitovia lausekkeita sisältävää kansainvälistä sokerisopimusta ei ole olemassa; tämän alan takeiden vähentäminen aiheuttaa nykyisessä tilanteessa lisäksi vaaran kiintiöitä vastaavien sokerijuurikkaan viljelyalojen vähenemisestä muun sellaisen viljelyn kustannuksella, jota tuottajat eivät rahoita itse tai rahoittavat sen itse vain osittain; näissä olosuhteissa on suotavaa, että kolmen jäljellä olevan markkinointivuoden 1988/1989, 1989/1990 ja 1990/1991 ajaksi säädetään alan itserahoitusmekanismin vahvistamisesta kuitenkin säilyttäen olemassa olevan sokerin ja isoglukoosin perusmäärät muuttumattomina sen varmistamiseksi, että kaikki tulevat yhteisön sisäisen kulutuksen ylittävän tuotannon myynnistä aiheutuvat tappiot katetaan jokaisena markkinointivuonna tuottajien maksamilla osuuksilla,

tuottajien osuus muodostuu perustuotannosta perittävästä maksusta, jota sovelletaan kaikkeen A- ja B-sokerin tuotantoon, mutta joka rajoitetaan kahteen prosenttiin valkoisen sokerin interventiohinnasta, ja B-maksusta, jota peritään B-sokerin tuotannosta, mutta joka voi olla enintään 37,5 prosenttia viimeksi mainitusta hinnasta; isoglukoosintuottajat maksavat tietyin edellytyksin osuuden näistä maksuista; mainituissa olosuhteissa alan itserahoitustavoitetta ei voida saavuttaa näitä prosenttirajoja käyttäen kaikkina markkinointivuosina; tämän vuoksi olisi säädettävä lisämaksun perimisestä,

kunkin yrityksen lisämaksu on vahvistettava erityisesti samanarvoisen kohtelun varmistamiseksi ottaen huomioon sen osuus kyseisen markkinointivuoden tuotantomaksuista saatavista tuloista; tätä varten on syytä määrittää koko yhteisössä sovellettava kerroin, joka edustaa samana markkinointivuonna toisaalta todetun kokonaistappion ja toisaalta kyseisistä tuotantomaksuista saatavien kokonaistulojen välistä suhdetta; lisäksi olisi säädettävä edellytykset juurikkaan ja ruo'on myyjien osallistumisesta kyseisen markkinointivuoden kattamatta jääneen tappion poistamiseen,

Espanjan ja Portugalin liittymisestä tehdyssä sopimuksessa on vahvistettu erityisesti Portugalin manneralueen sokerin A- ja B-perusmäärät ja ne on esitetty toistamiseen asetuksessa (ETY) N:o 1785/81; nämä määrät vastaavat kokonaisuudessaan 60 000 tonnia valkoista sokeria; mainitun asetuksen 24 artiklan 1 kohdan toisessa alakohdassa säädetään, että Portugalin on myönnettävä mannermaalla sijaitsevalla alueellaan ja perusmäärien rajoissa kullekin tälle alueelle sijoittautuneelle ja sokerintuotannon mahdollisesti siellä aloittavalle yritykselle A-kiintiö ja B-kiintiö,

sokerialalla tuotantokiintiöt myönnetään yritykselle määritetyn viiteajanjakson aikana tehokkaan tuotannon periaatteen perusteella; Portugalin manneralueelle, jossa ei ole juurikasviljelmiä liittymishetkellä, annetaan liittymisestä tehdyssä sopimuksessa mahdollisuus myöntää kiintiöitä yritykselle tuotantoon katsomatta, jos se voi aloittaa tuotantonsa viipymättä, toisin sanoen sillä on tarvittava tekninen tuotantokyky, ja

Portugalin manneralueella on hiljattain aloitettu sokerijuurikkaan tuotanto ja määritetyn ohjelman mukaisesti tuotannon pitäisi markkinointivuoden 1987/1988 kokeellisen vaiheen jälkeen yltää 54 000 tonniin eli 7 000 tonniin sokeria markkinointivuonna 1988/1989 ja 135 000 tonniin, joka vastaa 17 000 tonnia sokeria, nykyisen kiintiöjärjestelmän viimeisenä markkinointivuonna 1990/1991; tälle alueelle sijoittautuneella sokeriyrityksellä ei ole kuitenkaan vielä tuotannon aloittamiseen tarvittavaa teknistä välineistöä; tämän vuoksi juurikkaanviljelyn kehittämiseksi on syytä säätää siirtymätoimenpiteistä, joilla mahdollistetaan kiintiöiden myöntäminen mainitulle yritykselle; tätä varten olisi säädettävä, että Portugalissa korjatuista ja ostetuista juurikkaista saatua ja kiintiön omaavan, mutta muuhun jäsenvaltioon sijoittautuneen sokerituotantoyrityksen tuottamaa sokeria pidetään Portugalin manneralueelle sijoittautuneen ja jalostetut juurikkaat omistavan yrityksen tuotantona markkinointivuosina 1987/1988 - 1990/1991, joiden muodostamaa ajanjaksoa pidetään yleensä riittävänä sokerintuotantoyrityksen teknisten tuotantovälineiden asentamiseen,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 1785/81 seuraavasti:

1. Korvataan 1 artiklan 2 kohdan a ja b alakohta seuraavasti:

"a) 'valkoisella sokerilla` maustamatonta, värjäämätöntä ja muita aineita sisältämätöntä sokeria, jonka sakkaroosipitoisuus polarimetrimenetelmällä kuivapainosta määritettynä on vähintään 99,5 prosenttia;

b) 'raakasokerilla` maustamatonta, värjäämätöntä ja muita aineita sisältämätöntä sokeria, jonka sakkaroosipitoisuus polarimetrimenetelmällä kuivapainosta määritettynä on vähemmän kuin 99,5 prosenttia;"

2. Lisätään 8 artiklan 1 kohtaan toinen ja kolmas alakohta seuraavasti:

"Espanjassa korjatusta ruo'osta saatuun ja siellä markkinointivuosina 1988/1989 - 1991/1992 myytyyn sokeriin sovelletaan ensimmäisessä alakohdassa tarkoitettua varastointikustannusten tasausjärjestelmää kolmannessa alakohdassa säädetyin edellytyksin; tätä järjestelmää sovelletaan tähän sokeriin kokonaisuudessaan markkinointivuodesta 1992/1993.

Kullekin kyseiselle markkinointivuodelle vahvistettuja varastointimaksuja ja kiinteitä korvauksia sovelletaan seuraavan suuruisina:

a) 0 prosenttia markkinointivuoden 1988/1989 aikana myydylle sokerille;

b) 25 prosenttia markkinointivuoden 1989/1990 aikana myydylle sokerille;

c) 50 prosenttia markkinointivuoden 1990/1991 aikana myydylle sokerille;

d) 75 prosenttia markkinointivuoden 1991/1992 aikana myydylle sokerille."

3. Lisätään 9 artiklaan kohta seuraavasti:

"4a. Azorien itsehallintoalueen juurikkaan jalostusteollisuuden mukauttamiseen valkoisen sokerin tuotannon osalta myönnetään interventiotoimenpiteenä yhteisön tukea markkinointivuosien 1987/1988 - 1991/1992 aikana.

Mukautustukea myönnetään kunkin ensimmäisessä alakohdassa tarkoitetun markkinointivuoden aikana Azorien itsehallintoalueelle sijoittautuneen sokerintuotantoyrityksen A- ja B-kiintiön rajoissa tuottaman valkoisen sokerin määrälle. Tämän tuotannon tuen määrä 100 kilogrammaa kohti on kunakin markkinointivuonna yhtä suuri kuin kaikille Yhdistyneen kuningaskunnan alueille vahvistetun kyseisen valkoisen sokerin johdetun interventiohinnan ja Portugalille vahvistetun kyseisen valkoisen sokerin interventiohinnan välinen erotus."

4. Korvataan 16 artiklan 2 kohta seuraavasti:

"2. Valkoisen sokerin, raakasokerin ja melassin tuontimaksu on yhtä suuri kuin kynnyshinnan ja cif-hinnan erotus. Valkoisesta sokerista tai raakasokerista saatuihin maku- tai väriainetta tai muita aineita sisältäviin sokereihin sovelletaan valkoisen sokerin tuontimaksua."

5. Korvataan 23 artiklan 2 ja 3 kohta seuraavasti:

"2. Markkinointivuosina 1988/1989, 1989/1990 ja 1990/1991 sokerintuotantoyritysten ja isoglukoosintuotantoyritysten A- ja B-kiintiöt ovat samat kuin markkinointivuoden 1987/1988 aikana voimassa olleet kiintiöt, sanotun kuitenkaan rajoittamatta 24 artiklan 1 a kohdan ja 25 artiklan soveltamista.

3. Markkinointivuosina 1988/1989, 1989/1990 ja 1990/1991 sokerin ja isoglukoosin tuotannon A- ja B-perusmäärät ovat samat kuin markkinointivuosille 1986/1987 ja 1987/1988 24 artiklan 2 kohdassa vahvistetut perusmäärät.

4. Neuvosto antaa ennen 1 päivää tammikuuta 1991 perustamissopimuksen 43 artiklan 2 kohdassa määrättyä menettelyä noudattaen 1 päivästä heinäkuuta 1991 sovellettavan järjestelmän."

6. Korvataan 24 artiklan 1 kohdan toinen ja kolmas alakohta seuraavalla kohdalla:

"1a. Portugalin on myönnettävä A-kiintiö ja B-kiintiö mannermaalla sijaitsevalla alueellaan tässä osastossa säädetyin edellytyksin ja tälle alueelle 2 kohdassa vahvistettujen A- ja B-perusmäärien rajoissa kullekin tälle alueelle sijoittautuneelle yritykselle, joka voi aloittaa siellä sokerintuotannon.

Ennen tätä myöntämistä Portugali voi käyttää Azorien itsehallintoalueelle sijoittautuneen yrityksen A- ja B-kiintiöiden hyväksi enintään 10 prosenttia Portugalin manneralueelle vahvistetuista A- ja B- perusmääristä.

Jos sokerintuotantoon tarkoitettu yritys, jonka Portugali on sellaiseksi hyväksynyt ja joka on sijoittautunut sen manneralueelle, ei kuitenkaan todennäköisesti aloita siellä sokerintuotantoa, tämä jäsenvaltio voi myöntää sille siirtymätoimenpiteenä A-kiintiön ja B-kiintiön markkinointivuosiksi 1987/1988 - 1990/1991, sanotun kuitenkaan rajoittamatta 2 kohdan soveltamista.

Kolmatta alakohtaa sovellettaessa kyseisen yrityksen tuotantona pidetään toiseen jäsenvaltioon sijoittautuneen ja tuotantokiintiön omaavan sokerintuotantoyrityksen Portugalissa korjatuista ja Portugaliin tämän asetuksen säännösten mukaisesti sijoittautuneen yrityksen ostamista sokerijuurikkaista jalostamalla saatua sokeria.

Kolmannessa alakohdassa tarkoitetulle kullekin markkinointivuodelle myönnettyjen kiintiöiden yhteismäärä ei saa olla suurempi kuin sokerimäärä, joka voidaan tuottaa kyseisen markkinointivuoden aikana."

7. Korvataan 28 artiklan 2 kohdan johdantokappale seuraavasti:

"2. Ennen markkinointivuosien 1988/1989, 1989/1990 ja 1990/1991 loppua todetaan yhdistävästi toteamisvuotta edeltävien markkinointivuosien 1986/1987 - 1989/1990 osalta:";

8. Korvataan 28 artiklan 5, 6 ja 7 kohta seuraavasti:

"5. Kun 1 kohdassa tarkoitetut toteamukset osoittavat, että 3 ja 4 kohdassa vahvistettujen perustuotantomaksun ja B-maksun enimmäismäärän vuoksi kokonaistappiota ei todennäköisesti voida kattaa kokonaan näistä maksuista odotettavissa olevilla tuloilla, 4 kohdan ensimmäisessä luetelmakohdassa mainittu enimmäisprosenttiosuus korjataan siten, että mainittu kokonaistappio katetaan; prosenttiosuus ei kuitenkaan saa olla suurempi kuin 37,5 prosenttia.

B-maksun korjattu enimmäisprosenttiosuus vahvistetaan kuluvaksi markkinointivuodeksi ennen saman vuoden 15 päivää syyskuuta. Edellä 5 artiklan 2 kohdan toisessa alakohdassa mainittu prosenttiosuus muutetaan samaan aikaan tämän perusteella.

6. Neuvosto voi päättää määräenemmistöllä komission ehdotuksesta, että 9 artiklan 3 kohdassa tarkoitetut tuotantotukien mahdollisesta myöntämisestä johtuvat tappiot tai osa niistä otetaan huomioon määritettäessä tämän artiklan 1 kohdan e alakohdassa tarkoitettua kokonaistappiota.

7. Jäsenvaltioiden on perittävä tässä artiklassa tarkoitetut maksut.

8. Jäljempänä 41 artiklassa säädettyä menettelyä noudat- taen hyväksytään yksityiskohtaiset säännöt tämän artiklan soveltamisesta ja erityisesti:

- perittävien maksujen määrä,

- korjattu B-maksun enimmäisprosenttiosuus,

- B-juurikkaan muutettu vähimmäishinta, joka vastaa korjattua B-maksun enimmäisprosenttiosuutta."

9. Lisätään artikla seuraavasti:

"28 a artikla

1. Kun 28 artiklan 1 ja 2 kohdan mukaisesti todettua markkinointivuoden kokonaistappiota ei voida kattaa kokonaan tämän saman markkinointivuoden tuotantomaksutuloilla 28 artiklan 3, 4 ja 5 kohdan soveltamisen jälkeen, valmistajilta peritään lisämaksu mainituilla tuloilla kattamattomaksi jääneen kyseisen kokonaistappion osan kattamiseksi kokonaan, sanotun kuitenkaan rajoittamatta 5 artiklan soveltamista.

2. Lisämaksu vahvistetaan kullekin sokerintuotantoyritykselle ja kullekin isoglukoosintuotantoyritykselle kertomalla maksettava kyseisen markkinointivuoden yrityskohtaisten tuotantomaksujen kokonaismäärä määritettävällä kertoimella. Tämä kerroin edustaa yhteisössä kyseisen markkinointivuoden 28 artiklan 1 ja 2 kohdan mukaisesti todetun kokonaistappion ja tämän saman vuoden aikana sokerinvalmistajien ja isoglukoosinvalmistajien maksettavien perustuotantomaksun ja B-maksun tuottojen välistä suhdetta, josta vähennetään luku 1.

3. Kyseisten valmistajien on maksettava lisämaksu ennen sitä markkinointivuotta seuraavan vuoden 15 päivää joulukuuta, jota maksu koskee.

Tapauksen mukaan sokerinvalmistajat voivat vaatia yhteisössä tuotetun juurikkaan ja ruo'on myyjiltä kyseisen perityn lisämaksun korvaamista osittain. Tämä korvaus voi olla enintään määrä, joka saadaan, kun juurikkaan tai ruo'on tuottajien 28 artiklassa säädetty, kyseistä markkinointivuotta koskevasta perustuotantomaksusta ja B-maksusta maksama osuus kerrotaan 2 kohdassa tarkoitetulla kertoimella.

Toisessa alakohdassa tarkoitettu korvaus on maksettava kyseisenä markkinointivuonna toimitetuista juurikkaista. Kyseiset osapuolet voivat kuitenkin sopia, että tämä korvaus maksetaan seuraavana markkinointivuonna toimitetuista juurikkaista.

4. Edellä 28 artiklan 2 kohdassa tarkoitetuissa toteamuksissa on otettava huomioon 1 kohdassa tarkoitetun lisämaksun tuotto.

5. Yksityiskohtaiset säännöt tämän artiklan soveltamisesta ja erityisesti 2 kohdassa tarkoitettu kerroin hyväksytään 41 artiklassa säädettyä menettelyä noudattaen."

10. Korvataan 32 a artiklan 1 kohdan toinen alakohta seuraavasti:

"Markkinointivuosina 1986/1987 - 1990/1991 sovelletaan 2 ja 3 kohdassa esitettyjä yksityiskohtaisia sääntöjä noudattaen poistomaksua, jonka tarkoituksena on poistaa 80 miljoonan ecun alijäämä molempina markkinointivuosina."

11. Korvataan 32 a artiklan 4 kohdan ilmaisu "markkinointivuosina 1986/1987 ja 1987/1988" ilmaisulla "markkinointivuosina 1986/1987 - 1990/1991".

2 artikla

1. Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

2. Sitä sovelletaan 1 päivästä heinäkuuta 1988, lukuun ottamatta sen 1 artiklan 3 ja 6 kohtaa, joita sovelletaan markkinointivuodesta 1987/1988.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 25 päivänä huhtikuuta 1988.

Neuvoston puolesta

Puheenjohtaja

H.-D. GENSCHER

(1) EYVL N:o C 49, 22.2.1988, s. 100

(2) EYVL N:o C 356, 31.12.1987, s. 42

(3) EYVL N:o L 177, 1.7.1981, s. 4

(4) EYVL N:o L 377, 31.12.1987, s. 24